Сэрмакъ и губгъуэщIэр
Дзэлыкъуэ районым щыщ Сэрмакъ къуажэм щыпсэухэу футбол джэгуным дихьэххэм иджы яIэщ я Iэзагъэм щыхагъэхъуэн губгъуэщIэ.
ЗыхуэпапIэ-зытIэщIыпIэхэр, зыгъэпскIыпIэхэр, гъэсакIуэмрэ судьяхэмрэ папщIэ пэшхэр зыхэт унэ, абы губгъуэ зэпэщи иIэжу, дащIыхьащ Сэрмакъ дэт ещанэ курыт школым и пщIантIэм. Апхуэдэ саугъэт къуажэдэсхэм яхуэзыщIар КъБР-м и «АММ-Союз» ухуакIуэ компанием и генеральнэ директор Лы-джыдэ Аслъэнщ. Апхуэдэуи Лыджыдэм къуажэм и «Союз Сармаково» футбол командэм фащэщIэхэри къахуищэхуащ.
А псори хъарзынэщ, ауэ Сэрмакъ къуажэр зи инагъым дежкIэ зы футбол губгъуэр мащIэIуэщ, сыту жыпIэмэ, а джэгукIэ лIэужьыгъуэм республикэм зэрызыщиужьыр, абы кIуэ пэтми цIыху нэхъыбэ зэрыдихьэхыр нэрылъагъущ. Ар къалъытауэ, иджыри апхуэдэ зы губгъуэ хуащIынущ къуажэдэсхэм. Узыншагъэр щрагъэфIакIуэ-физкультурэ комплексым къедза щIыпIэм мыгувэу щаухуэнущ IэрыщI губгъуэ зиIэ футбол джэгупIэ. «АММ-Союз» ухуакIуэ компанием и лэжьакIуэхэм а щIыпIэр захуэ ящIащ, абы мывэкIэщхъ, пшахъуэ тракIутэри яубэжащ.
БЖЬАХЪУЭ Маринетэ.
